ડૉ. શ્યામાપ્રસાદ મુખર્જી આર્ટ ગેલેરી, રેસકોર્સમાં આગામી તારીખ 18થી 20 સપ્ટેમ્બર દરમિયાન કલા પ્રદર્શનનું આયોજન કરાયું છે. દરરોજ સવારે 10થી રાત્રીના 8 સુધી યોજાનારા આ પ્રદર્શનમાં રાજકોટ ઉપરાંત અમદાવાદ, વડોદરા, સુરત, ભાવનગર, અમરેલી, ભુજથી અંદાજિત 1 હજાર કલાકારો પોતાની કૃતિઓ રજૂ કરશે. કલાકારોમાં ચિત્રકાર, શિલ્પકાર અને ફોટોગ્રાફર્સની વિવિધ સર્જનાત્મક કૃતિઓ આર્ટ ગેલેરીમાં પ્રદર્શિત કરાશે. ત્રણ દિવસ સુધી યોજાનારા આ કલા પ્રદર્શનમાંથી જે રકમ એકઠી થશે તેને કેરાલાના અસરગ્રસ્તો માટે કેરાલા રાહત ફંડમાં જમા કરી દેવાશે. કુદરતી આફતથી વિપદામાં સપડાયેલા કેરાલાના અસરગ્રસ્તોને સહાયરૂપ થવાનાં ઉમદા હેતુથી રાજકોટ આર્ટ સોસાયટીનાં ઉપક્રમે આ આયોજન કરાયું છે.